和呂舍人喜張員外自北番回至境上先寄二十韻
作者：楊巨源
朝代：唐

paragraphs: 割愛天文動，敦和國步安。
仙姿歸舊好，戎意結新歡。
並命瞻鵷鷺，同心揖蕙蘭。
玉簫臨祖帳，金牓引征鞍。
廣陌雙旌去，平沙萬里看。
海雲侵鬢起，邊月向眉殘。
突兀陰山迥，蒼茫朔野寬。
毳廬同甲帳，韋橐比琱盤。
義著親胡俗，儀全識漢官。
地鄰冰鼠淨，天映燭龍寒。
節異蘇卿執，弦殊蔡女彈。
磧分黃渺渺，塞極黑漫漫。
歡味羶腥列，徴聲佅僸攢。
歸期先鴈候，登路劇鵬搏。
上客離心遠，西宮草詔殫。
麗詞傳錦綺，珍價掩琅玕。
百兩開戎壘，千蹄入御欄。
瑞光麟閣上，喜氣鳳城端。
尚德曾辭劒，柔凶本舞干。
茫茫斗星北，威服古來難。